

**НАРОДНА СКУПШТИНА РЕПУБЛИКЕ СРПСКЕ**

**NARODNA SKUPŠTINA REPUBLIKE SRPSKE**

…….…..........................................................................................................................................

**ZAKONODAVNO-PRAVNO ODJELjENjE**

**ODSJEK ZA RAD SA POSLANICIMA**

**Broj: 02/4.02-1380/18**

**Datum: 27. jul 2018. godine**

**PRAVA, OBAVEZE I ODGOVORNOSTI PACIJENATA U SISTEMU ZDRAVSTVENE ZAŠTITE**

**ISTRAŽIVANjE PRIPREMILA**

**Dragana Gogić**

**Istraživanje ne odražava zvaničan stav Narodne skupštine Republike Srpske**

# **SADRŽAJ**

[UVOD 3](#_Toc517766661)

[EVROPSKA UNIJA 4](#_Toc517766662)

[REPUBLIKA SRBIJA 5](#_Toc517766663)

[REPUBLIKA SRPSKA 6](#_Toc517766664)

[ZAKLjUČAK 9](#_Toc517766665)

[IZVORI PODATAKA 10](#_Toc517766666)

# **UVOD**

Pravo na zdravlje se odnosi na pravo svakoga na standard života koji mu (i njegovoj porodici) omogućava zdravlje i blagostanje, uključujući hranu, odjeću, stan i ljekarsku njegu, potrebne socijalne službe, kao i pravo na osiguranje u slučaju nezaposlenosti, bolesti, nesposobnosti, udovištva, starosti i drugih slučajeva gubljenja sredstava za izdržavanje usljed okolnosti nezavisnih od njegove volje. Univerzalnom deklaracijom o ljudskim pravima[[1]](#footnote-1), usvojenom 1948. godine, na Generalnoj skupštini Organizacije Ujedinjenih nacija, sve članice su se obavezale da obezbijede mogućnost da nijedna osoba ne bude lišena svog prava na pristup službama za liječenje bolesti i rehabilitaciju zdravlja, kao i drugim službama u okvirima zdravstvene zaštite.

Obaveze i odgovornosti pacijenata bi se u najkraćem mogle predočiti u odgovornosti pacijenta za lično zdravlje, prema drugim korisnicima zdravstvenih usluga i prema zdravstvenim radnicima.

Pojam pacijent označava ljude kojima je iz različitih razloga potrebna medicinska njega i briga usljed povreda, bolesti ili nekih drugih razloga.

Sistem zdravstvene zaštite podrazumijeva sprovođenje mjera za očuvanje i unapređenje zdravlja građana, sprečavanje, suzbijanje i rano otkrivanje bolesti, povreda i drugih poremećaja zdravlja i blagovremeno i efikasno liječenje i rehabilitaciju.

Prema definiciji Svjetske zdravstvene organizacije[[2]](#footnote-2), sistem zdravstvene zaštite obuhvata zdravstvenu infrastrukturu koja obezbjeđuje spektar programa i usluga i pruža zdravstvenu zaštitu pojedincima, porodicama i zajednici.

Kako je svrha sistema zdravstvene zaštite očuvanje i unapređenje zdravlja ljudi, obezbjeđivanjem zdrastvenih usluga stanovništvu država sprovodi niz mjera u planiranju i upravljanju zdravstvenim sistemom. Mjerama se obezbjeđuje stabilno finansiranje i racionalan i kvalitetan sistem pružanja osnovne zdravstvene zaštite. U većini zemalja je posljednjih decenija, zbog starenja stanovništva i uvođenja novih i skupih tehnologija, prisutno stalno povećanje troškova pružanja usluga zdravstvene zaštite[[3]](#footnote-3).

Kroz daljnji rad moći će se steći uvid na koji način države ispunjavaju svoju obavezu vođenja računa i brige o zdravstvenom stanju svog stanovništva.

# 

# **EVROPSKA UNIJA**

Zdravlje stanovništva u Evropskoj uniji[[4]](#footnote-4) (u daljnjem tekstu: EU) je prioritet. Tako politika zdravstvene zaštite obuhvata: prevenciju bolesti, promociju zdravijeg životnog stila, promociju blagostanja, zaštitu ljudi od ozbiljnih prijetnji za zdravlje koje dolaze od ljudi koji ulaze preko granica određene zemlje, unapređenje dostupnosti usluga zdravstvene zaštite, promociju obrazovanja i informisanja o zdravlju, unapređenje sigurnosti pacijenata, podršku zdravstvenih sistema i novih tehnologija, osiguravanje visokog kvaliteta, sigurnosti i efikasnosti medicinskih proizvoda i uređaja za medicinsku upotrebu. Građani EU imaju odgovornost prema sebi i svome zdravlju u smislu sticanja određenih informacija i znanja o zdravlju, ali i o bolesti. Takođe, odgovorni su i za svoj odnos prema zdravstvenim radnicima, ali i ostalim pacijentima.

Organizacija i sprovođenje socijalne zaštite je u nadležnosti zemalja članica, dok EU pruža dodatnu podršku zemljama u ostvarivanju zajedničkih ciljeva.

Kako bi se postigao visok nivo zdravlja ljudi i kvaliteta zdravstvene zaštite širom EU potrebno je prevazići nekoliko ključnih izazova, prije svih održivost zdravstvenog sistema koji se mora prilagoditi demografskim obilježjima i prilikama, kao i rastućim zahtjevima za brigom i njegom. Jedan od izazova je i populacija koja stari, jer građani EU žive duže, vrlo često dobro i nakon perioda penzionisanja, ali prosječna starost u kojoj oni uživaju u dobrom zdravlju ostaje ista. Upravo starenje i vjerovatnost pojavljivanja određenih bolesti čine da se stvara pritisak na društvo, ekonomiju, ali i sistem zdravstvene zaštite. Nadalje, izazov je i smanjivanje slučajeva oboljelih od bolesti koje su se mogle spriječiti. Bolesti raka, srčane bolesti, dijabetes, respiratorna oboljenja, mentalne i druge hronične bolesti predstavljaju patnju oboljelima i skupe su za liječenje. Mnogi slučajevi hroničnih oboljenja su za preventivnu zdravstvenu zaštitu i upravo u tom dijelu potrebno je pojačati određene aktivnosti ka sprečavanju ili umanjenju štete po zdravlje ljudi od istih. Zdravstvene nejednakosti su sljedeći izazov. Naime, ogromne razlike u zdravlju i zdravstvenoj zaštiti su prisutne između i unutar zemalja članica EU. Stepen oboljenja i starosne godine u kojima ljudi umiru uslovljene su faktorima poput nezaposlenosti, prihoda, obrazovanja i etničke pripadnosti, kao i pristupa uslugama zdravstvene zaštite. Izazov su i novi i problemi u nastajanju, usljed pojavljivanja novih oboljenja ili vrsta već postojećih. Problemi mentalnog zdravlja su još jedna grupa oboljenja kod kojih se broj oboljelih značajno povećao. I, na kraju, izazov zdravstvene sigurnosti koji se svakodnevno narušava prijetnjom da će neki od nosilaca bolesti ući u zemlju u kojoj stanovništvo nije imalo slučajeve takvog oboljenja. Ovdje se misli i na biološke i hemijske agense i na infektivne bolesti, kao i opasnosti za životnu sredinu. Ovaj problem se dodatno usložnjava činjenicom da postoje međunarodna putovanja i trgovina.

Trendovi zdravlja u EU su takvi da se dužina života produžila na 80 godina starosti, smanjen je procenat smrtnosti djece, poboljšan je tretman stanja organizma koji ugrožava zdravlje, povećan je broj slučajeva preživjelih od različitih oboljenja raka, kao i broj doktora po glavi stanovnika.

Ipak, ima i loših vijesti: razlika u životnom vijeku među stanovništvom zemalja članica je 8,5 godina, povećan je broj smrtnih slučajeva oboljelih od raka, kao i broj oboljelih od dijabetesa i Alchajmerove bolesti, a račun zdravstvene zaštite EU za hronične bolesti iznosi 70–80% od ukupne sume novca na raspolaganju za zdrvstvenu zaštitu.

Evropska komisija je 2016. godine sačinila dokument Studija o pravima pacijenata u EU, Konačan izvještaj[[5]](#footnote-5) u kojem se navodi da pacijenti imaju važnu ulogu u razvoju zdravstvenog sistema. Njihova uloga je naročito vidljiva u okviru nacionalnih zakonodavstava kojima se ovo pitanje tretira u smislu postojanja pregleda različitih zakonskih okvira, kao i oruđa i mehanizama kojima se definišu, sprovode i ostvaruju prava pacijenata.

# 

# **REPUBLIKA SRBIJA**

Ustav Republike Srbije[[6]](#footnote-6) propisuje da svako ima pravo na zaštitu svog fizičkog i psihičkog zdravlja. Zdravstvenu zaštitu iz javnih prihoda ostvaruju djeca, trudnice, majke tokom porodiljskog odsustva, samohrani roditelji sa djecom do sedme godine i stari. Zdravstvena zaštita u Republici Srbiji reguliše se Zakonom o zdravstvenoj zaštiti[[7]](#footnote-7), Zakonom o zdravstvenom osiguranju[[8]](#footnote-8), Zakonom o ostvarivanju prava na zdravstvenu zaštitu dece, trudnica i porodilja[[9]](#footnote-9) i Zakonom o pravima pacijenata[[10]](#footnote-10). Svakako da je važno napomenuti da postoji i Zakon o zaštiti lica sa mentalnim smetnjama[[11]](#footnote-11) i Zakon o lekovima i medicinskim sredstvima[[12]](#footnote-12).

Zakonom o pravima pacijenata[[13]](#footnote-13) uređuju se prava pacijenata prilikom korišćenja zdravstvene zaštite, način ostvarivanja i način zaštite tih prava, kao i pitanja u vezi sa pravima i dužnostima pacijenata. Zakon uređuje sljedeća prava: pravo na dostupnost zdravstvene zaštite, pravo na informacije, pravo na preventivne mjere, pravo na kvalitet pružanja zdravstvene usluge, pravo na bezbjednost pacijenata, pravo na obavještenje, pravo na slobodan izbor, pravo na drugo stručno mišljenje, pravo na privatnost i povjerljivost, pravo na pristanak, pravo na uvid u medicinsku dokumentaciju, pravo na povjerljivost podataka o zdravstvenom pravu pacijenta, pravo pacijenta koji učestvuje u medicinskom istraživanju, pravo djeteta u stacionarnim zdravstvenim ustanovama, pravo pacijenta da na sopstvenu odgovornost napusti stacioniranu zdravstvenu ustanovu, pravo na olakšavanje patnji i bola, pravo na poštovanje pacijentovog vremena, pravo na prigovor i pravo na naknadu štete.

Dužnosti pacijenta su: odgovornost za lično zdravlje, odgovornost prema drugim korisnicima zdravstvenih usluga i odgovornost prema zdravstvenim radnicima, odnosno zdravstvenim saradnicima. Dužnost pacijenta je i blagovremeno informisanje zdravstvene ustanove o otkazivanju zakazanog termina i o promjeni adrese i telefonskog broja. Ukoliko se pacijent ne ponaša u skladu sa dužnošću, moguća je, poslije prethodnog upozorenja, redukcija ljekarske obaveze, odustajanje ljekara od ugovora sa pacijentom i, rijetko, naknada štete ljekaru. U slučajevima hitne medicinske pomoći kršenje dužnosti pacijenta se ne uzima u obzir.

U cilju zaštite prava pacijenata Zakonom je predviđeno da lokalna zajednica odredi lice koje obavlja poslove savjetnika za zaštitu prava pacijenata i obrazuje Savjet za zdravlje. Savjetnik obavlja poslove po podnesenim prigovorima i pruža potrebne informacije i savjete u vezi sa pravima pacijenata. Savjet za zdravlje razmatra prigovore o povredi pojedinačnih prava na osnovu prikupljenih i dostavljenih dokaza i utvrđenih činjenica, o utvrđenim činjenicama obavješatava podnosioca prigovora i direktora zdravstvene ustanove, razmatra izvještaje savjetnika pacijenata, prati ostvarivanje prava pacijenata na teritoriji lokalne samouprave i predlaže mjere za zaštitu i promociju prava pacijenata, te podnosi izvještaj o svom radu nadležnom organu lokalne zajednice.

Za svako narušavanje navedenih prava od strane zdravstvene ustanove predviđene su novčane kazne.

Republički fond za zdravstveno osiguranje[[14]](#footnote-14) (u daljnjem tekstu: Fond) sprovodi aktivnosti u prioritetnoj zdravstvenoj zaštiti osiguranih lica, definisanoj kriterijumima Svjetske zdravstvene organizacije, na osnovu procjene zdravstvenih potreba i dostignutog standarda prava u zdravstvenoj zaštiti. Prioriteti su: prevencija i suzbijanje hroničnih nezaraznih bolesti (bolesti srca i krvnih sudova, malignih i šećerne bolesti, unapređenje mentalnog zdravlja); prevencija i suzbijanje zaraznih bolesti (vakcinabilne bolesti, sida, tuberkuloza); zdravstvena zaštita posebno osjetljivih grupacija osiguranih lica (žene u reproduktivnom periodu, odojčad, mala i školska djeca i omladina, starija lica i radno aktivno stanovništvo); te palijativna njega i zbrinjavanje osiguranih lica u završnom stadijumu bolesti.

Fond donosi Plan zdravstvene zaštite iz obaveznog zdravstvenog osiguranja u Republici Srbiji kao strateški i operativni dokument u sprovođenju politike obaveznog zdravstvenog osiguranja, čiji je cilj da se obezbijedi što potpunija realizacija i standard prava osiguranih lica, te sadržaj i obim zdravstvene zaštite. Na ovaj način se ostvaruju i ciljevi zdravstvene zaštite: zaštita i unapređenje zdravlja, povećanje očekivanog trajanja života i smanjenje smrtnosti, povećanje godina života bez bolesti i/ili invalidnosti, osiguravanje najvišeg mogućeg nivoa fizičkog i psihičkog zdravlja uz brigu za poboljšanje kvaliteta života. Navedeni ciljevi se ostvaruju kroz: podsticanje prirodnog obnavljanja stanovništva mjerama socijalne i zdravstvene zaštite reproduktivnog zdravlja, primarnu prevenciju gojaznosti i drugih rizika za nastajanje bolesti srca i krvnih sudova, metaboličkih poremećaja i sindroma, unapređenje higijene ishrane, kroz razvoj savjetovališta i programske zadatke i aktivnosti instituta i zavoda za javno zdravstvo.

# **REPUBLIKA SRPSKA**

Ustav Republike Srpske[[15]](#footnote-15) definiše pravo na zdravlje i zdravstvenu zaštitu kao osnovno ljudsko pravo. Zakon o zdravstvenoj zaštiti[[16]](#footnote-16) propisuje zdravstvenu zaštitu kao skup usluga i aktivnosti za unapređenje i očuvanje zdravlja ljudi, sprečavanje oboljenja i povreda, rano otkrivanje oboljenja, blagovremeno liječenje i rehabilitaciju. Zdravstvena djelatnost je djelatnost od opšteg interesa za Republiku Srpsku.

Svaki građanin je obavezan da čuva i unapređuje vlastito zdravlje, zdravlje drugih ljudi, kao i životnu i radnu sredinu. Takođe, da ima pravo na informaciju u vezi sa svojim zdravljem, te da slobodno odlučuje o svemu što se tiče njegovog zdravlja, osim u slučajevima direktnog ugrožavanja života i zdravlja drugih ljudi. Pacijent raspolaže pravom na izbor medicinskog tretmana na osnovu odgovarajućih informacija o mogućim rizicima i posljedicama za zdravlje, kao i pravom da odbije predloženi medicinski tretman, čak i u slučajevima spasavanja ili održavanja života. Lične informacije o stanju pacijenta su povjerljive, a privatnost pacijenta je garantovana tokom provođenja dijagnostičkih ispitivanja, posjeta specijalisti i tokom medicinsko-hirurškog liječenja. Ukoliko je pacijent nezadovoljan pruženom zdravstvenom uslugom, ili je usluga uskraćena, može podnijeti prigovor direktoru zdravstvene ustanove, a ukoliko je pretrpio štetu ili pogoršanje zdravstvenog stanja na svom tijelu zbog stručne greške, ima pravo na naknadu štete. Posebno važno pravo pacijenta je pravo na uvid u svoju medicinsku dokumentaciju i mogućnost postavljanja pitanja o sadržaju dokumentacije.

Pacijent je u postupku ostvarivanja zdravstvene zaštite obavezan da aktivno učestvuje u zaštiti, u potpunosti informiše zdravstvenog radnika o istinitim podacima o svom zdravstvenom stanju, poštuje uputstva i preduzima mjere propisane terapije od strane zdravstvenog radnika, poštuje kućni red zdravstvene ustanove i poštuje zdravstvene radnike i zdravstvene saradnike

Fond zdravstvenog osiguranja Republike Srpske[[17]](#footnote-17) (u daljnjem tekstu: Fond) garantuje svojim osiguranicima da u punoj mjeri koriste sva prava obuhvaćena paketom prava iz obaveznog zdravstvenog osiguranja.

Paketom prava iz obaveznog zdravstvenog osiguranja obuhvaćena su sljedeća prava: pravo na liječenje na svim nivoima zdravstvene zaštite; pravo na preventivnu zdravstvenu zaštitu; pravo na lijekove; pravo na obaveznu imunizaciju; pravo na ortopedska i druga pomagala; pravo na medicinsku rehabilitaciju; pravo na naknadu plate za vrijeme bolovanja.

Najveći stepen prava obezbijeđen je najosjetljivijim kategorijama osiguranika: djeci, starijima od 65 godina, trudnicama, oboljelima od teških i rijetkih bolesti (npr. maligne bolesti, dijabetes, hepatitis B i C, multipla skleroza, hemofilija, cistična fibroza i dr.), pacijentima na tretmanu hemodijalizom, dobrovoljnim davaocima krvi, penzionerima sa najnižom penzijom, ratnim vojnim invalidima. Ovim kategorijama osiguranih lica Fond plaća 100% troškove zdravstvene zaštite, odnosno oni su oslobođeni plaćanja ličnog učešća u troškovima liječenja, lijekova, rehabilitacije itd.

Za tri kategorije građana: djecu do petnaest godina, lica preko šezdeset pet godina, te trudnice i porodilje do navršene prve godine života djeteta, obezbijeđeno je pravo da mogu da ovjere zdravstvenu knjižicu kada za njih nije uplaćen doprinos.

U skladu sa pravima koja su propisana Zakonom o zdravstvenoj zaštiti osiguranicima je obezbijeđeno pravo na slobodan izbor porodičnog doktora, ali i pravo na izbor bolnice u Republici Srpskoj u kojoj osiguranik želi da se liječi.

U sastavu Ministarstva zdravlja i socijalne zaštite postoji Etički komitet koji prati pružanje i provođenje zdravstvene zaštite na načelima profesionalne etike.

U Republici Srpskoj je krajem 2017. godine osnovan Fond solidarnosti za dijagnostiku i liječenje oboljenja, stanja i povreda djece u inostranstvu[[18]](#footnote-18), s ciljem da se prikupljaju dodatna finansijska sredstva kako bi se omogućila dijagnostika i liječenje djece u inostranstvu kada to nije moguće u zdravstvenim ustanovama u Republici Srpskoj, niti u drugim zdravstvenim ustanovama sa kojima Fond ima potpisan ugovor.

# **ZAKLjUČAK**

Iz svega predočenog je vidljivo da su prava pacijentima u sistemu zdravstvene zaštite data na najširoj mogućoj osnovi. Svakako da je logično pitanje održivosti. Samo održavanje zdravlja je u znatnoj mjeri skupo, naročito uzme li se u obzir broj zaposlenih i broj penzionisanih pojedinaca, u odnosu na broj rođenih u ukupnoj populaciji stanovništva.

Svjedoci smo da se posljednjih godina zdravstveni sistemi nalaze pred mnogobrojnim izazovima.

I pored djelimičnih reformi problemi kao da nisu ne samo nestali, nego se nisu ni umanjili. I dalje je broj umrlih veći u odnosu na broj rođenih i dalje troškovi za liječenje oboljelih lica znatno opterećuju ekonomski i sistem zdravstvene zaštite u većini zemalja, konkretno i u onima obuhvaćenim ovim radom. Neke projekcije ukazuju i na pogoršanje stanja u zdravstvenim sistemima u dijelu koji se odnosi na finansiranje.

Kako onda dalje? Čini se da će se morati sačekati da vrijeme pokaže jer stanovništvo i prirodno kretanje života i prestanka života učiniće da se budući izazovi rješavaju od slučaja od slučaja.

Ipak, postoje i neke mogućnosti dok čekamo.

Obim datih prava pacijentima i korisnicima usluga sistema zdravstvene zaštite zahtijeva i podjednak obim odgovornosti prilikom ostvarivanja tih istih prava. Ukoliko bi se povećao stepen odgovornosti prema vlastitom, ali i zdravlju okoline, možda bi sistemi zdravstvene zaštite počeli ostvarivati značajniji uspjeh u sprovođenju svoje misije.

Istina je da na zdravlje ljudi utiču razni faktori fizičke i druge prirode, ali biti odgovoran bilo bi dobro početi od svakoga od nas ponaosob.

# **IZVORI PODATAKA**

# Univerzalna deklaracija o ljudskim pravima (*Universal Declaration of Human Rights*), [*www.un.org*](http://www.un.org)*,* pristupljeno 11. 6. 2018. godine

# Ustav Republike Srbije, („Službeni glasnik Republike Srbije“, broj 98/06)

Ustav Republike Srpske („Službeni glasnik Republike Srpske“, broj 21/92 – prečišćeni tekst, 28/94, 8/96, 13/96, 15/96, 16/96, 21/96, 21/02, 26/02, 30/02, 31/02, 69/02, 31/03, 98/03, 115/05, 117/05 i 48/11)

Zakon o zdravstvenoj zaštiti („Službeni glasnik Republike Srbije“, broj 07/05 i 72/09 – dr. zakon, 88/10, 99/10, 57/11, 119/12 i 45/13 – dr. zakon, 93/14, 96/15, 106/15 i 113/17 – dr. Zakon)

Zakon o zdravstvenom osiguranju („Službeni glasnik Republike Srbije“, broj: 107/05 i 109/05 – ispr, 57/11 i 110/12 – Odluka US, 119/12, 99/14, 123/14 i 126/14 – Odluka US, 106/2015 i 10/2016 – dr. Zakon)

Zakon o ostvarivanju prava na zdravstvenu zaštitu dece, trudnica i porodilja („Službeni glasnik Republike Srbije“, broj 104/2013)

Zakon o pravima pacijenata („Službeni glasnik Republike Srbije“, broj 104/2013)

Zakon o zaštiti lica sa mentalnim smetnjama („Službeni glasnik Republike Srbije“, broj 45/2013)

Zakon o lekovima i medicinskim sredstvima („Službeni glasnik Republike Srbije“, broj: 30/10, 107/12 i 113/17 – drugi zakon)

Zakon o pravima pacijenata („Službeni glasnik Republike Srbije“, broj 45/13), [*https://www.paragraf.rs*](https://www.paragraf.rs)*,* pristupljeno 7. 11. 2018. godine

Zakon o zdravstvenoj zaštiti („Službeni glasnik Republike Srpske“, broj 106/09)

Zakon o Fondu solidarnosti za dijagnostiku i liječenje oboljenja, stanja i povreda djece u inostranstvu („Službeni glasnik Republike Srpske“, broj [100/17](https://www.zdravstvo-srpske.org/files/fondsolidarnosti/fond_solidarnosti_zakon.pdf) i [103/17](https://www.zdravstvo-srpske.org/files/fondsolidarnosti/Ispravka_Zakona_o_FS_103.pdf))

# Evropska komisija: Javno zdravstvo; (*European Commission: Public Health*), [*https://publications.europa.eu*](https://publications.europa.eu), pristupljeno 11. 6. 2018. godine

# Evropska komisija: Studija o pravima pacijenata u EU, Konačan izvještaj (*European Commission: Study on Patient`s Rights in the EU, Final Report),* [*https://ec.europa.eu*](https://ec.europa.euж), pristupljeno 11. 6. 2018. godine

# Jovanović, S, Milovanović, S, Mandić, J, Jovović, S. (2015): Sistem zdravstvene zaštite, [*https://scindeks-clanci.ceon.rs*](https://scindeks-clanci.ceon.rs)*,* pristupljeno 11. 6. 2018. godine

# [*www.who.int*](http://www.who.int)*,* pristupljeno 11. 6. 2018. godine

# [*https://www.paragraf.rs*](https://www.paragraf.rs)*,* pristupljeno 11. 6. 2018. godine

# [*https://www.rfzo.rs*](https://www.rfzo.rs)*,* pristupljeno 12. 6. 2018. godine

1. *https://www.zdravstvo-srpske.org,* pristupljeno 12. 6. 2018. godine

1. Univerzalna deklaracija o ljudskim pravima (*Universal Declaration of Human Rights*)*,* [*www.un.org*](http://www.un.org), pristupljeno 11. 6. 2018. godine. [↑](#footnote-ref-1)
2. [*www.who.int*](http://www.who.int), pristupljeno 11. 6. 2018. godine. [↑](#footnote-ref-2)
3. Jovanović, S., Milovanović, S., Mandić, J., Jovović, S. (2015): Sistem zdravstvene zaštite, [*https://scindeks-clanci.ceon.rs*](https://scindeks-clanci.ceon.rs), pristupljeno 11. 6. 2018. godine. [↑](#footnote-ref-3)
4. Evropska komisija: Javno zdravstvo; (*European Commission: Public Health),* [*https://publications.europa.eu*](https://publications.europa.eu), pristupljeno 11. 6. 108. godine. [↑](#footnote-ref-4)
5. *European Commission: Study on Patient`s Rights in the EU, Final Report,* [*https://ec.europa.eu*](https://ec.europa.eu), pristupljeno 11. 6. 2018. godine. [↑](#footnote-ref-5)
6. Ustav Republike Srbije („Službeni glasnik Republike Srbije'', broj 98/06). [↑](#footnote-ref-6)
7. Zakon o zdravstvenoj zaštiti („Službeni glasnik Republike Srbije'', broj: 07/05 i 72/09 – dr. zakon, 88/10, 99/10, 57/11, 119/12 i 45/13 – dr. zakon, 93/14, 96/15, 106/15 i 113/17 – dr. zakon), [*https://www.paragraf.rs*](https://www.paragraf.rs), pristupljeno 11. 6. 2018. godine. [↑](#footnote-ref-7)
8. Zakon o zdravstvenom osiguranju („Službeni glasnik Republike Srbije'', broj: 107/05 i 109/05 – ispr., 57/11, 110/12-Odluka US, 119/12, 99/14, 123/14 i 126/14-Odluka US, 106/2015 i 10/2016 – dr. zakon, [*https://www.paragraf.rs*](https://www.paragraf.rs), pristupljeno 11. 6. 2018. godine. [↑](#footnote-ref-8)
9. Zakon o ostvarivanju prava na zdravstvenu zaštitu dece, trudnica i porodilja („Službeni glasnik Republike Srbije'', broj 104/13), [*https://www.paragraf.rs*](https://www.paragraf.rs)*,* pristupljeno 11. 6. 2018. godine. [↑](#footnote-ref-9)
10. Zakon o pravima pacijenata („Službeni glasnik Republike Srbije'', broj 45/13), [*https://www.paragraf.rs*](https://www.paragraf.rs), pristupljeno 11. 6. 2018. godine. [↑](#footnote-ref-10)
11. Zakon o zaštiti lica sa mentalnim smetnjama („Službeni glasnik Republike Srbije'', broj 45/13), [*https://www.paragraf.rs*](https://www.paragraf.rs)*,* pristupljeno 11. 6. 2018. godine. [↑](#footnote-ref-11)
12. Zakon o lekovima i medicinskim sredstvima („Službeni glasnik Republike Srbije'', broj: 30/10, 107/12 i 113/17-drugi zakon), [*https://www.paragraf.rs*](https://www.paragraf.rs)*,* pristupljeno 11. 6. 2018. godine. [↑](#footnote-ref-12)
13. Zakon o pravima pacijenata („Službeni glasnik Republike Srbije“, broj 45/13), [*https://www.paragraf.rs*](https://www.paragraf.rs)*,* pristupljeno 7. 11. 2018. godine. [↑](#footnote-ref-13)
14. [*https://www.rfzo.rs*](https://www.rfzo.rs), pristupljeno 12. 6. 2018. godine. [↑](#footnote-ref-14)
15. „Službeni glasnik Republike Srpske“, broj 21/92 – prečišćeni tekst, 28/94, 8/96, 13/96, 15/96, 16/96, 21/96, 21/02, 26/02, 30/02, 31/02, 69/02, 31/03, 98/03, 115/05, 117/05 i 48/11. [↑](#footnote-ref-15)
16. „Službeni glasnik Republike Srpske“, broj 106/09. [↑](#footnote-ref-16)
17. [*https://www.zdravstvo-srpske.org*](https://www.zdravstvo-srpske.org)*,* pristupljeno 12. 6. 2018. godine. [↑](#footnote-ref-17)
18. Zakon o Fondu solidarnosti za dijagnostiku i liječenje oboljenja, stanja i povreda djece u inostranstvu („Službeni glasnik Republike Srpske'', broj: [100/17](https://www.zdravstvo-srpske.org/files/fondsolidarnosti/fond_solidarnosti_zakon.pdf) i [103/17](https://www.zdravstvo-srpske.org/files/fondsolidarnosti/Ispravka_Zakona_o_FS_103.pdf)). [↑](#footnote-ref-18)